তথ্যবিবরণী                                                                                       নম্বর : ২১২৩

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ৮ পৌষ (২৩ ডিসেম্বর) :

স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার এক দশমিক ৩৬ শতাংশ। এ সময় ৩৬৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৮৯১ জন।

#

সুলতানা/সায়েম/সঞ্জীব/আব্বাস/২০২৩/১৭২২ ঘণ্টা

তথ্যবিবরণী                                                                                       নম্বর : ২১২২

**যুক্তরাজ্যে বাংলাদেশের হাইকমিশনার সাঈদা মুনা তাসনীমকে**

**বিশেষ সম্মাননা প্রদান করেছে** **কমিউনিটি টিভি চ্যানেল এস**

যুক্তরাজ্য, ২৩ ডিসেম্বর:

যুক্তরাজ্যের কমিউনিটি টেলিভিশন ‘চ্যানেল এস’-এর ১৯তম প্রতিষ্ঠা বার্ষিকী এবং বাংলাদেশের গৌরবোজ্জল বিজয়ের ৫২তম বার্ষিকী উদ্‌যাপন উপলক্ষ্যে সম্প্রতি লন্ডনে এক বিশেষ অনুষ্ঠানে সেদেশে নিযুক্ত বাংলাদেশের হাইকমিশনার সাঈদা মুনা তাসনীমকে বিশেষ সম্মাননা প্রদান করা হয়েছে। রাষ্ট্রদূত হিসেবে বাংলাদেশের মর্যাদা ও গুরুত্ব বৃদ্ধির পাশাপাশি ব্রিটিশ-বাংলাদেশিদের জন্য হাইকমিশনের সেবার মান উল্লেখযোগ্যভাবে উন্নীত করায় তাঁকে কমিউনিটি টিভি চ্যানেল এস এই বিশেষ সম্মাননা প্রদান করে।

‘চ্যানেল এস'-এর চেয়ারম্যান আহমেদুস সামাদ চৌধুরী জেপি, প্রতিষ্ঠাতা মাহী ফেরদৌস জলিল এবং ব্যবস্থাপনা পরিচালক তাজ চৌধুরী হাইকমিশনার সাইদা মুনা তাসনিমের হাতে বিশেষ সম্মাননা স্মারক তুলে দেন। এসময় ব্রিটিশ এমপি আপসানা বেগম, হাউস অব লর্ডস সদস্য ব্যারোনেস উদ্দিন ও নিউহামের নির্বাহী মেয়র রুকসানা ফাইয়াজ উপস্থিত ছিলেন।

বিশেষ সম্মাননা প্রদানের জন্য হাইকমিশনার চ্যানেল এস-এর প্রতি কৃতজ্ঞতা প্রকাশ করে বলেন, এই টিভি চ্যানেল  প্রতিনিয়ত বাংলাদেশের ইতিহাস, ঐতিহ্য, সংস্কৃতিসহ দেশ সম্পর্কে অনুষ্ঠান প্রচার করে বাংলাদেশের সাথে ব্রিটিশ-বাংলাদেশি কমিউনিটির বিশেষ করে নতুন প্রজন্মের ব্রিটিশ-বাংলাদেশিদের সেতুবন্ধ আরো সুদৃঢ় করছে।

এ অনুষ্ঠানে ব্রিটিশ ও ব্রিটিশ-বাংলাদেশি কমিউনিটির বিশিষ্ট ব্যক্তিবর্গসহ কয়েকশ’ আমন্ত্রিত অতিথি উপস্থিত ছিলেন।

#

সিদ্দীক/জুলফিকার/রবি/সাজ্জাদ/মাসুম/২০২৩/১৬১০ ঘণ্টা

তথ্যবিবরণী                                                                                                  নম্বর: ২১২১

**বিএনপির নির্বাচন বর্জনের ডাক 'ফিউজ' হয়ে গেছে**

**-তথ্য ও সম্প্রচার মন্ত্রী**

চট্টগ্রাম, ৮ পৌষ (২৩ ডিসেম্বর):

তথ্য ও সম্প্রচারমন্ত্রী ড. হাছান মাহ্‌মুদ বলেছেন, বিএনপি অগ্নিসন্ত্রাস করেও নির্বাচনের উৎসাহ-উদ্দীপনা ও আমেজকে কোনভাবেই ম্লান করতে পারেনি। অগ্নিসন্ত্রাসের বিরুদ্ধে সরকার কঠোর ব্যবস্থা গ্রহণ করছে। কার্যত: বিএনপি’র নির্বাচন বর্জনের ডাক ফিউজ হয়ে গেছে।' তিনি বলেন, 'এগুলো দেখে বিএনপি এখন দিশেহারা হয়ে অসহযোগ কর্মসূচি দিয়েছে। কিন্তু বিএনপি’র নেতাকর্মীরাই এই অসহযোগ কর্মসূচিতে তাদের সহযোগিতা করছে না।'

আজ চট্টগ্রাম নগরীর দেওয়ানজি পুকুর লেনের ওয়াইএনটি সেন্টারে সাংবাদিকদের সাথে সমসাময়িক বিষয়ে মতবিনিময়কালে তথ্যমন্ত্রী এসব কথা বলেন।

দেশের নিবন্ধিত ৪৪টি রাজনৈতিক দলের মধ্যে ৩০টি নির্বাচনে অংশগ্রহণ করেছে এবং প্রতি আসনে গড়ে সাড়ে ৬ জন প্রার্থী প্রতিদ্বন্দ্বিতা করছেন উল্লেখ করে হাছান মাহ্‌মুদ বলেন, যে সমস্ত বিদেশিদের কাছে বিএনপি বারে বারে ধর্ণা দিত, সেই বিদেশিরাও এখন নির্বাচন যাতে সুষ্ঠু হয়, নির্বাচনে যাতে কেউ বাধা না দেয়, সেই কথাই বলছে। অর্থাৎ, নির্বাচনে তত্ত্বাবধায়ক সরকার, নিরপেক্ষ সরকার, নির্বাচনকালীন সরকার, এই সমস্ত বিষয় এখন আর নেই। এখন নির্বাচনটা কিভাবে সুষ্ঠু করা প্রয়োজন সেটি নিয়েই সবাই পরামর্শ দিচ্ছে।

মন্ত্রী বলেন, গতকাল এবং এর আগেও জাতিসংঘের বিবৃতি ব্রিফিংয়ে বলা হয়েছে, নির্বাচনে যাতে কেউ বাধা না দেয়, অর্থাৎ সহিংসতা না হয়। একই সাথে মার্কিন যুক্তরাষ্ট্রও বলেছে, দেশে একটি সুষ্ঠু ও সুন্দর নির্বাচন তারা দেখতে চাই। বঙ্গবন্ধু কন্যা প্রধানমন্ত্রী শেখ হাসিনা সবাইকে হুঁশিয়ার করে দিয়েছেন নির্বাচনকালে যেন কেউ সহিংসতা না করে এবং অবাধ ও সুষ্ঠুভাবে নির্বাচন করার জন্য। সত্যিকার অর্থে, দেশে অত্যন্ত সুন্দর ও সুষ্ঠু নির্বাচন অনুষ্ঠিত হতে যাচ্ছে। সেজন্য সরকার নির্বাচন কমিশনকে সর্বোচ্চ সহায়তা করছে।

নির্বাচন সুষ্ঠু ও উৎসবমুখর হবে এটি অনুধাবন করতে পেরে বিএনপি তাদের সন্ত্রাসী কর্মকাণ্ড ও অগ্নিসন্ত্রাসকে ভিন্নমাত্রায় নিয়ে গেছে মন্তব্য করে মন্ত্রী বলেন, 'তারা এখন ট্রেনে হামলা চালানো শুরু করেছে, কয়েকদিন আগে যেভাবে ট্রেনে ঘুমন্ত মানুষের ওপর পেট্রোল বোমা নিক্ষেপ করে মা এবং শিশু সন্তানসহ চারজনকে হত্যা করেছে এগুলো মধ্যযুগীয় বর্বরতাকেও হার মানিয়েছে। সবচেয়ে বড় ব্যাপার, সেটি যত না নৃশংস ও বীভৎস ছিল, তার চেয়েও নৃশংস ও বীভৎস মিথ্যাচার করেছে বিএনপি নেতা রিজভী আহমেদসহ অন্যরা।

চট্টগ্রামের কয়েকটি নির্বাচনি এলাকায় ইতোমধ্যে সহিংস ঘটনা ঘটেছে, সামনে আরো বেশি হতে পারে বলে আশঙ্কা করা হচ্ছে এ বিষয়ে সাংবাদিকদের প্রশ্নের জবাবে ড. হাছান মাহ্‌মুদ বলেন, নির্বাচনে সহিংসতা কোনভাবেই কাম্য নয়। যে বা যারা করছে তারা নির্বাচনি আচরণবিধি ভঙ্গ করছে। নির্বাচন কমিশন সেক্ষেত্রে যথোপযুক্ত ব্যবস্থা গ্রহণ করছে। আমাদের দলেরও কেউ করলে সেটি আমরা বরদাস্ত করব না। প্রয়োজনে তাদের বিরুদ্ধে দলীয় শৃঙ্খলা ভঙ্গের জন্য ব্যবস্থা গ্রহণ করা হতে পারে।

-২-

নির্বাচনের দিন ভোটকেন্দ্রে জনগণকে না আসার জন্য বিএনপি লিফলেট বিতরণসহ প্রচারণা চালাচ্ছে, এটি কাটিয়ে জনগণকে কিভাবে ভোটকেন্দ্রে নিয়ে আসবেন সাংবাদিকদের এমন প্রশ্নে ড. হাছান মাহমুদ বলেন, 'বিএনপির এ ধরনের লিফলেট বিতরণ করে মূলত ঢাকা শহরে ফটোসেশন করা হয়। সকালবেলা যখন মানুষ ঘুম থেকে উঠে না, তখন দৌড় দিয়ে একটা মিছিল করা হয়, আর একটা ছবি তোলা হয়। এগুলোর কোন ইমপ্যাক্ট নির্বাচনে নেই।'

চট্টগ্রাম মেডিকেলে আইসিইউ বেডের সংকট রয়েছে, আগামী ২৭ ডিসেম্বর আওয়ামী লীগ নির্বাচনী ইশতেহার ঘোষণা করবেন, স্বাস্থ্যসেবা নিশ্চিতের জন্য সেখানে কোন উদ্যোগ গ্রহণ করা হবে কি না সাংবাদিকদের এমন প্রশ্নে সম্প্রচারমন্ত্রী বলেন, আমাদের সরকার প্রতিটি জেলা শহরে আইসিইউ বেড স্থাপনের উদ্যোগ গ্রহণ করেছে, অনেক জেলা শহরে স্থাপন করা হয়েছে। চট্টগ্রাম মেডিকেলের জন্য একটি বড় প্রকল্প হাতে নেয়া হয়েছে, সেটি হলে সেখানে শুধু আইসিইউ নয়, সমস্ত সুযোগসুবিধা বৃদ্ধি পাবে।

মন্ত্রী বলেন, 'আরেকটি বিষয় হচ্ছে, স্বাস্থ্য সেবার সাথে যুক্ত একটি চক্র চায় না সরকারি সুযোগসুবিধা বৃদ্ধি পাক। তারা মনে করে, সরকারি সুযোগসুবিধা বৃদ্ধি পেলে যেসব প্রাইভেট ক্লিনিক, হাসপাতাল আছে সেগুলোর ব্যবসা কমে যাবে। এই চক্রটা সরকারি হাসপাতালগুলোকে সুষ্ঠুভাবে পরিচালনা করার ক্ষেত্রে এবং সুযোগসুবিধা বৃদ্ধি করার ক্ষেত্রে একটি প্রতিবন্ধক। পত্র-পত্রিকায়ও রিপোর্ট বেরিয়েছে, চট্টগ্রাম মেডিকেল কলেজসহ বিভিন্ন মেডিকেলে ইকুইপমেন্ট কেনা হয়েছে, সেগুলো বছরের পর বছর তালাবদ্ধ থাকার কারণে নষ্ট হয়ে গেছে। সরকার কিনে দেয়ার পরও যারা সরকারি সুযোগসুবিধা বৃদ্ধি করতে চাই না, সেগুলোকে চালু করে না, এরা আসলে জনগণের বিপক্ষে কাজ করছে, এবং এটি কোনভাবেই কাম্য নয়, বলেন- তথ্যমন্ত্রী।

#

আকরাম/সিদ্দীক/জুলফিকার/রবি/শামীম/২০২৩/১৬১০ ঘণ্টা

তথ্যবিবরণী                                                                                       নম্বর : ২১২০

**উন্নয়নের ধারাবাহিকতা রক্ষায় শেখ হাসিনা সরকারের বিকল্প নেই**

**-এনামুল হক শামীম**

শরীয়তপুর, ৮ পৌষ (২৩ ডিসেম্বর):

পানি সম্পদ উপমন্ত্রী একেএম এনামুল হক শামীম বলেছেন, উন্নয়নের ধারাবাহিকতা রক্ষায় শেখ হাসিনা সরকারের বিকল্প নেই। সকল ষড়যন্ত্র মোকাবেলা করেই আওয়ামী লীগ সরকার গঠন করে এদেশের মানুষের ভাগ্যোন্নয়নে কাজ করবে এবং বাংলাদেশ এগিয়ে যাবে।

উপমন্ত্রী গতকাল শরীয়তপুরে নড়িয়া পৌরসভার বিভিন্ন ওয়ার্ডে গণসংযোগ, প্রচার-প্রচারণা ও পথসভায় এসব কথা বলেন।

এনামুল হক শামীম আরো বলেন, আওয়ামী লীগ সরকার আছে বলেই বহির্বিশ্বে বাংলাদেশ মাথা উঁচু করে দাঁড়িয়েছে। এটি শেখ হাসিনা সরকার ক্ষমতায় আছে বলেই সম্ভব হয়েছে। নড়িয়ায় এখন নদী ভাঙন নেই, এটি এখন পর্যটন এলাকায় রুপান্তরিত হয়েছে। এছাড়া, নড়িয়া-সখিপুরে শিক্ষা, স্বাস্থ্য, যোগাযোগ ও অবকাঠামোগত উন্নয়ন হয়েছে। নড়িয়া এখন শান্তির জনপদে রুপ নিয়েছে। এখানে কোনো মারামারি, হানাহানি ও দলীয় কোন্দল নেই।

এসময় উপস্থিত ছিলেন নড়িয়া উপজেলা চেয়ারম্যান একেএম ইসমাইল হক, নড়িয়া পৌরসভার মেয়র আবুল কালাম আজাদ, উপজেলা ভাইস- চেয়ারম্যান জাকির বেপারী ও উপজেলা আওয়ামী লীগের সহ-সভাপতি মোশাররফ রাড়ী।

#

গিয়াস/সিদ্দীক/জুলফিকার/রবি/কলি/মাসুম/২০২৩/১১৪৯ ঘণ্টা